CELEX: 32022R0470
Language: hu
Date: 2022-03-23 00:00:00
Title: A Bizottság (EU) 2022/470 végrehajtási rendelete (2022. március 23.) a sertéshúsra vonatkozó magántárolási támogatás nyújtásáról és a támogatás összegének előzetes rögzítéséről

2022.3.24.   
               
               
                  HU
               
               
                  Az Európai Unió Hivatalos Lapja
               
               
                  L 96/39
               
            
         A BIZOTTSÁG (EU) 2022/470 VÉGREHAJTÁSI RENDELETE
         (2022. március 23.)
         a sertéshúsra vonatkozó magántárolási támogatás nyújtásáról és a támogatás összegének előzetes rögzítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 18. cikke (2) bekezdésére, valamint 223. cikke (3) bekezdésének c) pontjára,
         tekintettel a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról szóló, 2013. december 16-i 1370/2013/EU tanácsi rendeletre (2) és különösen annak 4. cikke (2) bekezdése első albekezdésének b) pontjára,
         mivel:
         
                     (1)
                  
                  
                     A sertéshúságazat hónapok óta komoly nehézségekkel küzd. A Kínába irányuló kivitel nagy mértékű lassulása, az afrikai sertéspestis újabb tagállamokba való átterjedése és a Covid19-világjárvánnyal kapcsolatos korlátozások folyamatos hatása nyomást gyakorol a vágósertések uniós piacára.
                  
               
                     (2)
                  
                  
                     Az ukrajnai orosz invázió további piaci zavarokat okozott, és súlyosan érintette az uniós sertéshúskivitelt. Ennek eredményeként egyes sertéshústermékek exportkereslete komoly mértékben visszaesett.
                  
               
                     (3)
                  
                  
                     A kereslet és a kínálat közötti jelenlegi egyensúlyhiány kezelése érdekében indokolt támogatást nyújtani a sertéshús magántárolására, és indokolt a támogatás összegét előre rögzíteni.
                  
               
                     (4)
                  
                  
                     Amennyiben e rendelet másként nem rendelkezik, a sertéshús magántárolási támogatására az (EU) 2016/1238 felhatalmazáson alapuló bizottsági rendelet (3) és az (EU) 2016/1240 bizottsági végrehajtási rendelet (4) alkalmazandó, amelyek megállapítják a magántárolási támogatás végrehajtására vonatkozó különös szabályokat.
                  
               
                     (5)
                  
                  
                     Annak érdekében, hogy a rendszer gyorsan és rugalmasan működjön a gazdasági szereplők számára, előre meg kell határozni a támogatás összegét. Az 1370/2013/EU rendelet 4. cikkének megfelelően a támogatás összegét a tárolási költségek és más releváns piaci szempontok alapján kell rögzíteni. Helyénvaló rögzített támogatási mértéket megállapítani.
                  
               
                     (6)
                  
                  
                     Annak érdekében, hogy a magántárolási támogatás eredményes legyen, és valódi hatást fejtsen ki a piacon, a támogatás csak a még be nem tárolt termékekre nyújtható.
                  
               
                     (7)
                  
                  
                     Az intézkedés könnyebb végrehajtása érdekében a sertéshústermékeket a tárolási költségek nagyságrendje szerint osztályokba kell sorolni.
                  
               
                     (8)
                  
                  
                     Az adminisztratív hatékonyság és az egyszerűsítés érdekében meg kell határozni a kérelmenkénti minimális termékmennyiséget.
                  
               
                     (9)
                  
                  
                     Biztosítékot kell megállapítani annak érdekében, hogy a piaci szereplők teljesítsék szerződéses kötelezettségvállalásukat és az intézkedés elérje a kívánt piaci hatást.
                  
               
                     (10)
                  
                  
                     Az (EU) 2016/1240 végrehajtási rendelet 42. cikke (1) bekezdésének b) pontja előírja, hogy a tagállamoknak hetente értesíteniük kell a Bizottságot az elfogadható kérelmekről. A támogatás céljára rendelkezésre álló összegek átláthatóságának, ellenőrizhetőségének és megfelelő kezelésének biztosítása érdekében azonban célszerű ennél gyakoribb értesítéseket előírni a program hatékony irányításához. Ezért ettől eltérő gyakoriságú értesítésekről kell rendelkezni.
                  
               
                     (11)
                  
                  
                     Annak érdekében, hogy az intézkedés azonnali hatást gyakoroljon a piacra és hozzájáruljon az árak stabilizálásához, indokolt előírni, hogy e rendelet az Európai Unió Hivatalos Lapjában való kihirdetése napját követő napon lépjen hatályba.
                  
               
                     (12)
                  
                  
                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
                  
               ELFOGADTA EZT A RENDELETET:
         
            1. cikk
            Hatály
            
               (1)   Ez a rendelet az 1308/2013/EU rendelet 17. cikke első bekezdésének h) pontjában említett sertéshúsra vonatkozó magántárolási támogatásról rendelkezik.
            
            
               (2)   Amennyiben e rendelet másképp nem rendelkezik, az (EU) 2016/1238 felhatalmazáson alapuló rendelet és az (EU) 2016/1240 végrehajtási rendelet alkalmazandó.
            
         
         
            2. cikk
            Támogatható termékek
            
               (1)   A támogatásra jogosult termékkategóriákat és a tárolási időszakokra vonatkozó támogatási összegeket a melléklet tartalmazza.
            
            
               (2)   Támogatás csak a friss vagy hűtött hús még be nem tárolt tételeire nyújtható.
            
         
         
            3. cikk
            A kérelmek benyújtása
            
               (1)   A mellékletben felsorolt támogatható termékkategóriák magántárolási támogatása iránti kérelmek e rendelet hatálybalépésének napjától nyújthatók be. A kérelmek benyújtásának határideje: 2022. április 29.
            
            
               (2)   A kérelmek 60, 90, 120 vagy 150 napos tárolási időtartamra vonatkozhatnak.
            
            
               (3)   Az egyes kérelmek csupán a mellékletben felsorolt termékkategóriák egyikére vonatkozóan, az adott kategórián belüli megfelelő KN-kód feltüntetésével nyújthatók be.
            
            
               (4)   A kérelmenkénti minimális mennyiség a kicsontozott termékek esetében 10 tonna, más termékek esetében 15 tonna.
            
         
         
            4. cikk
            Biztosíték
            Az (EU) 2016/1238 felhatalmazáson alapuló rendelet 4. cikkének b) pontja szerint a magántárolási támogatás iránti kérelem benyújtásához előírt biztosíték összege az e rendelet mellékletében szereplő táblázat 3–6. oszlopában meghatározott támogatási összegek 20 %-ának felel meg.
         
         
            5. cikk
            A kérelmezett mennyiségekre vonatkozó értesítések gyakorisága
            Az (EU) 2016/1240 végrehajtási rendelet 42. cikke (1) bekezdésének b) pontjában meghatározott gyakoriságtól eltérve a tagállamok az alábbiaknak megfelelően hetente kétszer értesítik a Bizottságot arról a termékmennyiségről, amelyre szerződéskötési kérelmet nyújtottak be:
            
                        a)
                     
                     
                        minden hétfőn, brüsszeli idő szerint 12:00 óráig arról a termékmennyiségről, amelyre az előző héten csütörtökön vagy pénteken szerződéskötési kérelmet nyújtottak be;
                     
                  
                        b)
                     
                     
                        minden csütörtökön, brüsszeli idő szerint 12:00 óráig arról a termékmennyiségről, amelyre ugyanazon a héten hétfőn, kedden vagy szerdán szerződéskötési kérelmet nyújtottak be.
                     
                  
         
            6. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. március 23-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 671. o.
         
         
            (2)  HL L 346., 2013.12.20., 12. o.
         
         
            (3)  A Bizottság (EU) 2016/1238 felhatalmazáson alapuló rendelete (2016. május 18.) az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő kiegészítéséről (HL L 206., 2016.7.30., 15. o.).
         
            (4)  A Bizottság (EU) 2016/1240 végrehajtási rendelete (2016. május 18.) az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról (HL L 206., 2016.7.30., 71. o.).
      
      
         
            MELLÉKLET
            
                        Termékkategória
                     
                     
                        Támogatott termék
                     
                     
                        A támogatás összege a tárolás időtartama szerint (EUR/tonna)
                     
                  
                        60 nap
                     
                     
                        90 nap
                     
                     
                        120 nap
                     
                     
                        150 nap
                     
                  
                        1
                     
                     
                        2
                     
                     
                        3
                     
                     
                        4
                     
                     
                        5
                     
                     
                        6
                     
                  
                        
                           1. kategória
                        
                        ex 0203 11 10 
                     
                     
                        Hasított félsertés, mellső lábak, farok, vesék, sovány dagadó és gerincoszlop nélkül (1)
                        
                        Legfeljebb 20 kg tömegű, egész levágott állatok
                     
                     
                        270 
                     
                     
                        286 
                     
                     
                        301 
                     
                     
                        317 
                     
                  
                        
                           2. kategória
                        
                        ex 0203 12 11 
                        ex 0203 12 19 
                        ex 0203 19 11 
                        ex 0203 19 13 
                     
                     
                        Sonka
                        Lapocka
                        Elülső részek
                        Karaj, nyakhússal vagy anélkül, vagy nyakhús külön, karaj bélszínnel vagy anélkül (2)
                            (3)
                        
                     
                     
                        326 
                     
                     
                        341 
                     
                     
                        357 
                     
                     
                        372 
                     
                  
                        
                           3. kategória
                        
                        ex 0203 19 55 
                     
                     
                        Comb, lapocka, elülső részek, karaj nyakkal, nyakhússal vagy azok nélkül, karaj bélszínnel vagy anélkül, kicsontozva (2)
                            (3)
                        
                     
                     
                        377 
                     
                     
                        392 
                     
                     
                        407 
                     
                     
                        423 
                     
                  
                        
                           4. kategória
                        
                        ex 0203 19 15 
                     
                     
                        Oldalas és dagadó, egészben vagy a gerincoszlopra merőlegesen elvágva
                     
                     
                        282 
                     
                     
                        297 
                     
                     
                        313 
                     
                     
                        327 
                     
                  
                        
                           5. kategória
                        
                        ex 0203 19 55 
                     
                     
                        Oldalas és dagadó, egészben vagy a gerincoszlopra merőlegesen elvágva, bőr és bordák nélkül
                     
                     
                        348 
                     
                     
                        361 
                     
                     
                        375 
                     
                     
                        389 
                     
                  
                        
                           6. kategória
                        
                        ex 0203 19 55 
                     
                     
                        Középtest, bőrrel vagy szalonnával vagy azok nélkül, kicsontozva (4)
                        
                     
                     
                        279 
                     
                     
                        293 
                     
                     
                        306 
                     
                     
                        320 
                     
                  
                        
                           7. kategória
                        
                        ex 0209 10 11 
                     
                     
                        Bőr alatti sertészsiradék (fedőszalonna) bőrrel vagy a nélkül (5)
                        
                     
                     
                        157 
                     
                     
                        168 
                     
                     
                        180 
                     
                     
                        190 
                     
                  
               (1)  A támogatás a Wiltshire-oldalként előkészített, azaz fej, pofahús, toka, csülök, farok, szalonna, vese, szűzpecsenye, lapockacsont, szegycsont, gerincoszlop, medencecsont és rekeszizom nélküli hasított féltestekre is nyújtható.
            
               (2)  A karaj és nyakhús lehet bőrrel vagy anélkül, de a fedőszalonna vastagsága nem haladhatja meg a 25 mm-t.
            
               (3)  A szerződéses mennyiség az említett termékek bármilyen kombinációjára vonatkozhat.
            
               (4)  Ugyanúgy előkészítve, mint a 0210 19 20 KN-kód alá sorolt termékek esetében.
            
               (5)  Az a zsírszövet, amely a sertés bőre alatt halmozódik fel, és ahhoz kapcsolódik, függetlenül attól, hogy az állat mely részéről származik; ha a bőrrel együtt van, a zsírszövet tömegének meg kell haladnia a bőr tömegét.